Sursteik er i utgangspunktet en helt vanlig steik av storfe, svin, småfe, elg, hjort, eller reinsdyr. Den kalles sursteik fordi den er syrnet, noe som var en vanlig måte å bevare kjøtt på før kjøleskap og fryseboks ble vanlig. Syrningsprosessen mørner også kjøttet, som derfor ikke trenger å være av beste kvalitet. Steiken kan for eksempel marineres i surmelk, som kulturmelk eller kefirmelk, i 7–10 dager i kjøleskap, før den tørkes av og brunes i smør og løk i jerngryte og deretter trekkes i melk over svak varme til kjernetemperaturen når cirka 70° C. Noen bruker også eddik- og ølmarinade for å syrne steiken, som da blir en god del syrligere på smak. Sjyen som blir etter koking brukt til å lage sausen. Sursteik serveres ofte med poteter, kokte gulrøtter, rosenkål og rørte tyttebær til.